Ramaphosa ontvang SAID-kommissie se tussentydse verslagPres. Cyril Ramaphosa bestuur tans die tussentydse verslag oor die SAID. Foto: ANA Die tussentydse verslag van die kommissie van ondersoek na belastingadministrasie en -bestuur deur die Suid-Afrikaanse Inkomstediens (SAID) beveel aan dat pres. Cyril Ramaphosa verseker dat die geskorste kommissaris Tom Monyane onmiddellik van sy amp onthef en ŉ plaasvervanger in sy plek aangestel word. Dié verslag deur afgetrede regter Robert Nugent is Dinsdag aan die president oorhandig. Volgens die presidensie oorweeg Ramaphosa tans die aanbevelings vervat in die verslag. “Die president oorweeg die inhoud van die tussentydse verslag en die aanbevelings van die kommissie se voorsitter, [oud]regter Robert Nugent,” het die presidensie in ŉ verklaring gesê. “As deel van die proses het die president ŉ afskrif van die verslag aan die geskorste SAID-kommissaris Tom Moyane gegee.” Die presidensie sê Ramaphosa het Moyane gevra om enige voorleggings te doen wat hy dalk het oor die tussentydse verslag of die aanbevelings daarin. Die kommissie het bevind dat die SAID deurgaans ŉ verlies aan doeltreffendheid, betroubare personeellede en buitelandse aansien gely het vandat Moyane vier jaar gelede aangestel is. “Dis vir die kommissie duidelik dat die SAID wemel van intrige, vrees, wantroue en agterdog,” word in die verslag gesê. “Ons het dit herhaaldelik in getuienis gehoor en het dit ook self teëgekom. “Die pad van vernuwing wat ŉ dekade lank gevolg is, is summier stopgesit nadat die huidige kommissaris, mnr. Tom Moyane, die amp op 27 September 2014 aanvaar het, en die stelsels gaan agteruit namate tegnologie vorder.” Volgens die kommissie is 200 bestuursposte geskuif tydens die herstrukturering wat in sy dienstyd plaasgevind het en “het baie van hulle in poste beland wat geen inhoud of selfs posbeskrywing gehad het nie; gevolglik het heelwat bedrewe professionele werknemers vertrek”. Volgens die verslag het maatreëls om misdaad te bestry in die slag gebly en kon die onwettige handel in onder meer tabak floreer. “Intussen word die SAID se goeie naam steeds beswadder deur mediaberigte, waarvan baie gegrond is, waarop mnr. Moyane se enigste reaksie was om die media te intimideer met dreigemente van regstappe.” Die kommissie sê dit lyk nie asof Moyane van plan is om met hulle saam te werk of verslag te doen oor gebeure tydens sy dienstyd nie. “Dis nie die karakter van iemand wat geskik is om ŉ lewensbelangrike openbare instelling te lei nie.”